Document ID: 32002R0954

Κανονισμός (ΕΚ) αριθ. 954/2002 της Επιτροπής
της 4ης Ιουνίου 2002
για το άνοιγμα και τον τρόπο διαχείρισης δασμολογικής ποσόστωσης για κατεψυγμένο βόειο κρέας που υπάγεται στον κωδικό ΣΟ 0202 και προϊόντα που υπάγονται στον κωδικό ΣΟ 0206 29 91
(1 Ιουλίου 2002 έως 30 Ιουνίου 2003)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1254/1999 του Συμβουλίου, της 17ης Μαΐου 1999, περί κοινής οργανώσεως αγοράς στον τομέα του βοείου κρέατος(1), όπως τροποποιήθηκε τελευταία από τον κανονισμό (ΕΚ) αριθ. 2345/2001 της Επιτροπής(2), και ιδίως το άρθρο 32 παράγραφος 1,
Εκτιμώντας τα ακόλουθα:
(1) Ο πίνακας CXL του ΠΟΥ υποχρεώνει την Κοινότητα να ανοίξει ετήσια δασμολογική ποσόστωση 53000 τόνων κατεψυγμένου βοείου κρέατος που υπάγεται στον κωδικό ΣΟ 0202 και προϊόντων που υπάγονται στον κωδικό ΣΟ 0206 29 91. Θα πρέπει να θεσπιστούν οι κανόνες εφαρμογής για το έτος ποσοστώσεων 2002/2003, που αρχίζει την 1η Ιουλίου 2002.
(2) Η ανωτέρω ποσόστωση απετέλεσε στο παρελθόν αντικείμενο κερδοσκοπίας σε αυξημένο βαθμό. Ως εκ τούτου, είναι σκόπιμο να μην γίνει πλέον διαχείριση της ποσόστωσης αυτής με την μέθοδο που αναφέρεται στο άρθρο 32 παράγραφος 2 τρίτο εδάφιο του κανονισμού (ΕΚ) αριθ. 1254/1999, αλλά να αντικατασταθεί από τη μέθοδο που αναφέρεται στο δεύτερο εδάφιο της ίδιας παραγράφου, ενώ, παράλληλα, να προβλεφθούν αυστηρότερα κριτήρια συμμετοχής, ώστε να αποφευχθεί, ιδίως, η καταγραφή πλασματικών εμπορευομένων.
(3) Λόγω του σχετικώς βραχέως χρονικού διαστήματος μεταξύ της έκδοσης του παρόντος κανονισμού και της έναρξης του έτους ποσοστώσεων και προκειμένου να αποφευχθεί αναστάτωση των εμπορικών συναλλαγών, ενδείκνυται εξίσου να κρατηθεί τμήμα της ποσόστωσης της περιόδου 2002/03 για τους παραδοσιακούς εισαγωγείς κατεψυγμένου κρέατος που υπάγονται στην ποσόστωση. Κατά συνέπεια, η ετήσια ποσόστωση θα πρέπει να υποδιαιρεθεί σε υποποσόστωση Ι, προοριζόμενη για τους παραδοσιακούς εισαγωγείς, και σε υποποσόστωση ΙΙ, που θα διατεθεί κατόπιν αιτήσεως εκ μέρους γνήσιων εμπορευομένων, εγκεκριμένων από τα κράτη μέλη μέσω διαδικασίας έγκρισης.
(4) Η υποποσόστωση Ι θα πρέπει να διατεθεί αρχικώς υπό μορφή δικαιωμάτων εισαγωγής σε εισαγωγείς εν ενεργεία, με βάση σχετικές τελωνειακές διασαφήσεις οι οποίες αποδεικνύουν ότι εισήγαγαν βόειο κρέας υπαγόμενο στον ίδιο τύπο ποσοστώσεων, στη διάρκεια των τριών τελευταίων ετών ποσοστώσεων. Σε ορισμένες περιπτώσεις, διοικητικά σφάλματα διαπραττόμενα από τον αρμόδιο εθνικό οργανισμό, είναι ικανά να περιορίσουν την πρόσβαση εμπορευόμενων στο τμήμα αυτό της ποσόστωσης. Θα πρέπει να ληφθούν μέτρα για την αποκατάσταση της τυχόν προξενούμενης ζημίας.
(5) Οι εμπορευόμενοι που μπορούν να δείξουν ότι έχουν αληθώς αναπτύξει εμπορική δραστηριότητα εισαγωγής και εξαγωγής βοείου κρέατος από και προς τις τρίτες χώρες θα έχουν τη δυνατότητα να υποβάλλουν αίτηση έγκρισης υπαγωγής στην υποποσόστωση ΙΙ. Η απόδειξη της δραστηριότητας αυτής συνεπάγεται προσκόμιση τεκμηρίων πρόσφατων εμπορικών συναλλαγών ορισμένου όγκου.
(6) Εφόσον υπάρχουν εμφανείς λόγοι υποψίας ότι έχουν υποβάλει αίτηση καταγραφής πλασματικοί εμπορευόμενοι τα κράτη μέλη πρέπει να διενεργούν διεξοδικότερη εξέταση των αιτήσεων.
(7) Θα πρέπει να προσδιοριστούν κυρώσεις εφόσον έχουν υποβάλει αίτηση καταγραφής πλασματικοί εμπορευόμενοι ή η έγκριση χορηγήθηκε με βάση πλαστογραφημένα ή ψευδή έγγραφα.
(8) Προκειμένου να ελέγχονται τα κριτήρια συμμετοχής στη διατιθέμενη ποσόστωση, οι αιτήσεις θα υποβάλλονται στα κράτη μέλη όπου ο εμπορευόμενος είναι εγγεγραμμένος στο εθνικό μητρώο ΦΠΑ.
(9) Προκειμένου να προσφερθεί μόνιμη πρόσβαση στην ποσόστωση, η διαχείριση της υποποσόστωσης ΙΙ θα πρέπει να διενεργείται σε εξαμηνιαία βάση, με ταυτόχρονη εξέταση των αιτήσεων χορήγησης άδειας τις οποίες υποβάλλουν οι εγκεκριμένοι εμπορευόμενοι.
(10) Προς αποφυγή κερδοσκοπίας, πρέπει να απαγορευθεί η πρόσβαση στην ποσόστωση σε εμπορευόμενους που δεν ασκούν πλέον δραστηριότητα εμπορίας βοείου κρέατος και να καθοριστεί μια εγγύηση σχετικά με τα δικαιώματα εισαγωγής για καθέναν που υποβάλλει αίτηση για την υποποσόστωση ΙΙ. Η εγγύηση έκδοσης πιστοποιητικού πρέπει να καθοριστεί σε σχετικά υψηλό επίπεδο και πρέπει να αποκλεισθεί η δυνατότητα μεταβίβασης των πιστοποιητικών εισαγωγής.
(11) Προκειμένου να καταστεί δυνατή η περισσότερο ισότιμη πρόσβαση στην υποποσόστωση II για όλους τους εγκεκριμένους εμπορευόμενους, κάθε αιτών θα μπορεί να υποβάλει αίτηση για μια μέγιστη ποσότητα που θα καθοριστεί.
(12) Προκειμένου να υποχρεωθούν οι εμπορευόμενοι να ζητήσουν πιστοποιητικά εισαγωγής για όλα τα δικαιώματα εισαγωγής που του έχουν παραχωρηθεί, είναι σκόπιμο να οριστεί ότι η εν λόγω υποχρέωση αποτελεί πρωτογενή απαίτηση κατά την έννοια του κανονισμού (ΕΟΚ) αριθ. 2220/85 της Επιτροπής, της 22ας Ιουλίου 1985, για τον καθορισμό των κοινών λεπτομερειών εφαρμογής του καθεστώτος εγγυήσεων για τα γεωργικά προϊόντα(3), όπως τροποποιήθηκε τελευταία από τον κανονισμό (ΕΚ) αριθ. 1932/1999(4).
(13) Η ορθή διαχείριση της εισαγωγικής ποσόστωσης επιβάλει για τον κάτοχο του πιστοποιητικού να είναι γνήσιος εισαγωγέας. Ως εκ τούτου, ο εν λόγω εισαγωγέας θα πρέπει να συμμετέχει ενεργώς στις δραστηριότητες αγοράς, μεταφοράς και εισαγωγής του σχετικού βοείου κρέατος. Η προσκόμιση αποδεικτικών στοιχείων για τις εν λόγω δραστηριότητες θα πρέπει επομένως να αποτελεί πρωτογενή απαίτηση ως προς την εγγύηση σε σχέση με τα πιστοποιητικά.
(14) Το κόστος που συνεπάγεται η αγορά και μεταφορά μικρού μεγέθους φορτίων από προμηθευτή τρίτης χώρας είναι πιθανό να κινείται σε υπέρμετρα υψηλά επίπεδα ώστε να αποθαρρύνεται η χρήση του πιστοποιητικού. Ως εκ τούτου είναι σκόπιμο να επιτραπούν οι εισαγωγές μικρής ποσότητας από αποθήκες τελωνειακής παρακαταθήκης και να προβλεφθούν οι παρεπόμενες παρεκκλίσεις ως προς την αποδέσμευση της εγγύησης.
(15) Για τις άδειες εισαγωγής που εκδίδονται στο πλαίσιο του παρόντος κανονισμού εφαρμόζονται ο κανονισμός (ΕΚ) αριθ. 1291/2000 της Επιτροπής, της 9ης Ιουνίου 2000, για τις κοινές λεπτομέρειες εφαρμογής του καθεστώτος των πιστοποιητικών εισαγωγής, εξαγωγής και προκαθορισμού για τα γεωργικά προϊόντα(5), όπως τροποποιήθηκε τελευταία από τον κανονισμό (ΕΚ) αριθ. 2299/2001(6), και ο κανονισμός (ΕΚ) αριθ. 1445/95 της Επιτροπής, της 26ης Ιουνίου 1995, για τις λεπτομέρειες εφαρμογής του καθεστώτος των αδειών εισαγωγής και εξαγωγής στον τομέα του βοείου κρέατος και την κατάργηση του κανονισμού (ΕΟΚ) αριθ. 2377/80(7), όπως τροποποιήθηκε τελευταία από τον κανονισμό (ΕΚ) αριθ. 2492/2001(8).
(16) Η επιτροπή διαχείρισης βοείου κρέατος δεν διατύπωσε γνώμη στην προθεσμία που όρισε ο πρόεδρός της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
ΜΕΡΟΣ I
Ποσοστώσεις
Άρθρο 1
1. Ανοίγει, για την περίοδο από την 1η Ιουλίου 2002 έως τις 30 Ιουνίου 2003, δασμολογική ποσόστωση για κατεψυγμένο κρέας βοοειδών που υπάγεται στον κωδικό ΣΟ 0202 και για προϊόντα που υπάγονται στον κωδικό ΣΟ 0206 29 91, ύψους 53000 τόνων, εκφρασμένα σε βάρος κρέατος άνευ οστών.
Η δασμολογική ποσόστωση φέρει τον αύξοντα αριθμό 09.4003.
2. Για τον καταλογισμό στην εν λόγω ποσόστωση, 100 χιλιόγραμμα κρέατος με οστά ισοδυναμούν με 77 χιλιόγραμμα κρέατος άνευ οστών.
3. Για τους σκοπούς του παρόντος κανονισμού, ως κατεψυγμένο θεωρείται το κρέας που όταν εισέρχεται στο τελωνειακό έδαφος της Κοινότητας είναι κατεψυγμένο με εσωτερική θερμοκρασία το πολύ ίση προς - 12 °C.
4. Ο δασμός του κοινού δασμολογίου που εφαρμόζεται στην ποσόστωση που αναφέρεται στην παράγραφο 1 ανέρχεται σε 20 % επί της αξίας.
5. Η ποσόστωση που αναφέρεται στην παράγραφο 1 υποδιαιρείται σε δύο επιμέρους ποσοστώσεις, την υποποσόστωση I και την υποποσόστωση II, κάθε μία από τις οποίες είναι ίση προς 26500 τόνους.
ΜΕΡΟΣ II
Υποποσόστωση I
Άρθρο 2
Επιτρέπεται στους εμπορευόμενους της Κοινότητας να υποβάλλουν αίτηση δικαιωμάτων εισαγωγής συνολικής ποσότητας 26500 τόνων, με βάση τις εισαχθείσες απ' αυτούς ποσότητες στο πλαίσιο των κανονισμών της Επιτροπής (ΕΚ) αριθ. 1142/98(9), (ΕΚ) αριθ. 995/1999(10) και (ΕΚ) αριθ. 980/2000(11).
Εντούτοις, τα κράτη μέλη μπορούν να δεχθούν ως ποσότητα αναφοράς τα δικαιώματα εισαγωγής της δασμολογικής ποσόστωσης με αριθμό 09.4003 για το προηγούμενο έτος ποσόστωσης, τα οποία δεν διατέθηκαν λόγω διοικητικού σφάλματος που διέπραξε ο αρμόδιος εθνικός οργανισμός, αλλά τα οποία δικαιούταν ο εμπορευόμενος.
Άρθρο 3
1. Αιτήσεις χορήγησης δικαιωμάτων εισαγωγής υποβάλλονται μόνο από εμπορευόμενους που είναι εγγεγραμμένοι σε εθνικό μητρώο ΦΠΑ.
2. Για την κατανομή δυνάμει του άρθρου 2 δεν λαμβάνονται υπόψη οι εμπορευόμενοι που την 1η Ιανουαρίου 2002 δεν ασκούσαν πλέον καμία δραστηριότητα στον τομέα του βοείου κρέατος.
3. Οι εταιρείες που προκύπτουν από τη συγχώνευση επιχειρήσεων, καθεμία από τις οποίες έχει δικαιώματα κατ' εφαρμογή του άρθρου 2, απολαύουν των ιδίων δικαιωμάτων με τις επιχειρήσεις από τις οποίες σχηματίστηκαν.
4. Η απόδειξη εισαγωγής παρέχεται αποκλειστικώς με τελωνειακή διασάφηση διάθεσης σε εσωτερική χρήση, δεόντως θεωρημένη από τις τελωνειακές αρχές.
Τα κράτη μέλη δύνανται να αποδεχθούν αντίγραφο του προαναφερθέντος εγγράφου, δεόντως επικυρωμένο από τις αρμόδιες αρχές.
Άρθρο 4
1. Αιτήσεις για δικαιώματα εισαγωγής υποβάλλονται έως τις 14 Ιουνίου 2002 μαζί με τα αποδεικτικά στοιχεία που αναφέρονται στο άρθρο 3 παράγραφος 4, στην αρμόδια αρχή του κράτους μέλους στο οποίο ο αιτών είναι εγγεγραμμένος στο μητρώο φόρου προστιθεμένης αξίας.
Το σύνολο των ποσοτήτων που αναγράφονται ως ποσότητα αναφοράς, κατ' εφαρμογή του άρθρου 2, θεωρείται ποσότητα εισαγωγικών δικαιωμάτων για την οποία υπεβλήθη αίτηση, κατά περίπτωση, κατ' εφαρμογή του τρίτου εδαφίου του άρθρου 1 παράγραφος 2.
2. Αφού επαληθεύσουν τα υποβληθέντα έγγραφα, τα κράτη μέλη διαβιβάζουν στην Επιτροπή, το αργότερο στις 28 Ιουνίου 2002, κατάλογο των αιτούντων υπαγωγή στην παρούσα υποποσόστωση, στον οποίο εμφαίνονται ειδικότερα τα ονόματα και οι διευθύνσεις τους, καθώς επίσης και οι ποσότητες επιλέξιμου κρέατος που εισήχθη κατά την εξεταζόμενη περίοδο αναφοράς.
3. Οι ανακοινώσεις των στοιχείων της παραγράφου 2, συμπεριλαμβανομένων των ανακοινώσεων "ουδέν", πραγματοποιούνται με φαξ χρησιμοποιώντας το έντυπο του παραρτήματος I.
Άρθρο 5
Η Επιτροπή αποφασίζει το συντομότερο δυνατό σε ποιο βαθμό μπορούν να χορηγηθούν δικαιώματα εισαγωγής υπαγόμενης στην παρούσα υποποσόστωση. Εφόσον η ποσότητα για την οποία ζητήθηκαν δικαιώματα εισαγωγής υπερβαίνει τη διαθέσιμη ποσότητα που αναφέρεται στο άρθρο 2, η Επιτροπή καθορίζει αντίστοιχο συντελεστή μείωσης.
Άρθρο 6
1. Για να είναι έγκυρη η αίτηση παραχώρησης δικαιωμάτων εισαγωγής, πρέπει να συνοδεύεται από εγγύηση ύψους 6 ευρώ ανά 100 χιλιόγραμμα καθαρού βάρους.
2. Στην περίπτωση που η εφαρμογή του συντελεστή μείωσης προκαλεί τη χορήγηση λιγότερων δικαιωμάτων εισαγωγής από εκείνα τα οποία έχουν ζητηθεί, η εγγύηση που είχε κατατεθεί αποδεσμεύεται αμελλητί κατ' αναλογίαν.
3. Η αίτηση για ένα ή περισσότερα πιστοποιητικά εισαγωγής συμποσούμενα στα διατεθέντα δικαιώματα εισαγωγής συνιστούν πρωτογενή απαίτηση κατά την έννοια του άρθρου 20 παράγραφος 2 του κανονισμού (ΕΟΚ) αριθ. 2220/85.
Άρθρο 7
1. Η εισαγωγή των κατανεμηθεισών ποσοτήτων εξαρτάται από την προσκόμιση ενός ή περισσοτέρων πιστοποιητικών εισαγωγής.
2. Οι αιτήσεις έκδοσης πιστοποιητικών κατατίθενται αποκλειστικά:
α) στο κράτος μέλος στο οποίο ο αιτών έχει υποβάλει αίτηση για δικαιώματα εισαγωγής·
β) από εμπορευόμενους στους οποίους έχουν παραχωρηθεί δικαιώματα εισαγωγής. Εκάστη έκδοση πιστοποιητικού εισαγωγής συνεπάγεται αντίστοιχη μείωση της ποσότητας των δικαιωμάτων εισαγωγής.
3. Πιστοποιητικά εισαγωγής εκδίδονται κατόπιν αιτήσεως και επ' ονόματι των εμπορευομένων που έχουν αποκτήσει δικαιώματα εισαγωγής.
4. Οι αιτήσεις έκδοσης πιστοποιητικών και τα πιστοποιητικά φέρουν τα εξής:
α) μία από τις ακόλουθες ενδείξεις, στο τετραγωνίδιο 20:
- Carne de vacuno congelada [Reglamento (CE) n° 954/2002] (subcontingente I)
- Frosset oksekød (forordning (EF) nr. 954/2002) (delkontingent I)
- Gefrorenes Rindfleisch (Verordnung (EG) Nr. 954/2002) (Unterkontingent I)
- Κατεψυγμένο βόειο κρέας [κανονισμός (ΕΚ) αριθ. 954/2002] (υποποσόστωση Ι)
- Frozen meat of bovine animals (Regulation (EC) No. 954/2002) (subquota I)
- Viande bovine congelée [Règlement (CE) n° 954/2002] (sous-contingent I)
- Carni bovine congelate [Regolamento (CE) n. 954/2002] (sotto-contingente I)
- Bevroren rundvlees (Verordening (EG) nr. 954/2002) (deelcontingent I)
- Carne de bovino congelada [Regulamento (CE) n.o 954/2002] (subcontingente I)
- Jäädytettyä naudanlihaa (Asetus (EY) N:o 954/2002) (osakiintiö I)
- Fryst kött av nötkreatur (förordning (EG) nr 954/2002) (delkvot I)
β) μία από τις ακόλουθες ομάδες κωδικών της συνδυασμένης ονοματολογίας, στο τετραγωνίδιο 16:
- 0202 10 00, 0202 20,
- 0202 30, 0206 29 91.
ΜΕΡΟΣ III
Υποποσόστωση II
Άρθρο 8
Αιτήσεις για δικαιώματα εισαγωγής ως προς την υποποσόστωση ΙΙ, για συνολική ποσότητα 26500 τόνων, επιτρέπεται να κατατίθενται μόνο από εμπορευόμενους οι οποίοι έχουν εκ των προτέρων εγκριθεί για το σκοπό αυτό εκ μέρους της αρμόδιας αρχής του κράτους μέλους στο μητρώο ΦΠΑ του οποίου έχουν εγγραφεί. Η αρχή έχει τη δυνατότητα να χορηγεί αριθμό έγκρισης σε κάθε εγκεκριμένο εισαγωγέα.
Άρθρο 9
1. Δύναται να χορηγηθεί έγκριση σε εμπορευόμενο ο οποίος καταθέτει αίτηση στην αρμόδια αρχή, πριν από τις 14 Ιουνίου 2002, συνοδευόμενη από έγγραφα τα οποία αποδεικνύουν ότι:
α) έχει αναπτύξει για δικό του λογαριασμό εμπορική δραστηριότητα εισαγωγής ή εξαγωγής από την Κοινότητα βοείου κρέατος που υπάγεται στους κωδικούς ΣΟ 0201, 0202 ή 0206 29 91 στη διάρκεια των ετών 2000 και 2001·
β) στο πλαίσιο της δραστηριότητας αυτής:
- εισήγαγε στο διάστημα της υπόψη διετίας τουλάχιστον 100 τόνους αυτού του βοείου κρέατος εκφρασμένου σε βάρος προϊόντος ή
- εξήγαγε στο διάστημα της υπόψη διετίας τουλάχιστον 220 τόνους αυτού του βοείου κρέατος, εκφρασμένου σε βάρος προϊόντος,
με τουλάχιστον δύο εισαγωγικές ενέργειες ανά έτος.
Οι εμπορευόμενοι οι οποίοι, την 1η Ιανουαρίου 2002 έχουν παύσει τις δραστηριότητές τους στον τομέα του βοείου κρέατος, δεν εγκρίνονται για τους σκοπούς της εν λόγω υποποσόστωσης.
2. Η απόδειξη εισαγωγής ή εξαγωγής παρέχεται αποκλειστικώς με τελωνειακή διασάφηση διάθεσης σε εσωτερική χρήση ή με διασάφηση εξαγωγής, δεόντως θεωρημένων από τις τελωνειακές αρχές.
Τα κράτη μέλη δύνανται να αποδεχθούν αντίγραφο του προαναφερθέντος εγγράφου, δεόντως επικυρωμένο από τις αρμόδιες αρχές.
Για τους σκοπούς της παραγράφου 1 στοιχεία α) και β), το βόειο κρέας που χρησιμοποιήθηκε ως ποσότητα αναφοράς στο πλαίσιο της υποποσόστωσης I μπορεί να δηλωθεί ως ποσότητα αναφοράς στο πλαίσιο της υποποσόστωσης II.
3. Τα κράτη μέλη εξετάζουν και επαληθεύουν κατά πόσο τα προσκομιζόμενα έγγραφα είναι έγκυρα.
4. Σε περίπτωση που στο αποδεικτικό εισαγωγής ή εξαγωγής που αναφέρεται στην παράγραφο 2, δύο ή περισσότεροι αιτούντες καταχωρούνται στην ίδια ταχυδρομική διεύθυνση ή σε περίπτωση που οι αιτούντες κατά το χρόνο της αίτησης καταχωρούνται για σκοπούς ΦΠΑ στην ίδια ταχυδρομική διεύθυνση ή σε περίπτωση που τα κράτη μέλη έχουν οποιουσδήποτε άλλους σοβαρούς λόγους να υποπτεύονται ότι οι εμπορευόμενοι έχουν σχέση μεταξύ τους, τα κράτη μέλη επαληθεύουν ότι οι εν λόγω αιτούντες δεν έχουν σχέση μεταξύ τους κατά την έννοια του άρθρου 143 του κανονισμού (ΕOΚ) αριθ. 2454/93 της Επιτροπής(12). Στην περίπτωση που οι σχετικοί αιτούντες ταυτοποιούνται κατόπιν, όλες οι σχετικές αιτήσεις απορρίπτονται.
Τα κράτη μέλη ενημερώνουν την Επιτροπή για όλες τις περιπτώσεις κατά τις οποίες εφαρμόστηκε η παρούσα παράγραφος καθώς και για το αποτέλεσμα της επαλήθευσης.
5. Μια εταιρεία που υποβάλλει αίτηση έγκρισης και έχει προκύψει από τη συγχώνευση άλλων εταιρειών, καθεμία από τις οποίες έχει δικαίωμα υποβολής αίτησης κατ' εφαρμογή των παραγράφων 1 έως 3, απολαύει των ιδίων δικαιωμάτων όπως οι εταιρείες από τις οποίες σχηματίστηκε.
Άρθρο 10
1. Η αρμόδια αρχή ενημερώνει τους αιτούντες πριν από τις 10 Ιουλίου 2002, για την έκβαση της διαδικασίας έγκρισης, και συγχρόνως αποστέλλει στην Επιτροπή κατάλογο όπου περιέχονται το όνομα και η διεύθυνση εκάστου εγκεκριμένου εμπορευόμενου.
2. Εφόσον αποδειχθεί ότι η έγκριση βασίστηκε σε πλαστογραφημένα ή ψευδή έγγραφα ανακαλείται παράλληλα με τυχόν πλεονεκτήματα που έχουν ήδη χορηγηθεί βάσει αυτής.
Άρθρο 11
Μόνο σε εγκεκριμένους εμπορευόμενους κατ' εφαρμογή του άρθρου 10 επιτρέπεται να υποβάλλουν αίτηση έκδοσης πιστοποιητικού εισαγωγής στο πλαίσιο της υποποσόστωσης ΙΙ στο διάστημα από την 1η Ιουλίου 2002 έως τις 30 Ιουνίου 2003.
Άρθρο 12
1. Αιτήσεις έκδοσης πιστοποιητικών επιτρέπεται να κατατίθεται μόνο στο κράτος μέλος που θα τις εγκρίνει και κάθε εγκεκριμένος εμπορευόμενος μπορεί να καταθέσει μόνο μία αίτηση πιστοποιητικού ανά περίοδο. Αν ένας εμπορευόμενος υποβάλλει περισσότερες από μια αιτήσεις ανά περίοδο, όλες αυτές οι αιτήσεις είναι απαράδεκτες.
2. Η αίτηση έκδοσης πιστοποιητικού μπορεί να κατατίθεται κατά τη διάρκεια των εξής δύο περιόδων:
- από 15 έως 17 Ιουλίου 2002 και
- από 7 έως 9 Ιανουαρίου 2003.
Η ποσότητα που διατίθεται για κάθε μία από τις δύο περιόδους ανέρχεται σε 13250 τόνους. Ωστόσο, στην περίπτωση που η συνολική ποσότητα για την οποία υποβλήθηκαν αιτήσεις για την πρώτη περίοδο είναι λιγότερη από τη διαθέσιμη ποσότητα, η υπολειπόμενη ποσότητα προστίθεται στη διαθέσιμη ποσότητα κατά τη δεύτερη περίοδο.
Κάθε αίτηση πιστοποιητικού δεν πρέπει να υπερβαίνει το 10 % της διαθέσιμης ποσότητας για τη σχετική περίοδο.
3. Το κράτος μέλος κοινοποιεί στην Επιτροπή τις υποβληθείσες αιτήσεις εντός πέντε εργασίμων ημερών από τη λήξη της περιόδου υποβολής αιτήσεων έκδοσης πιστοποιητικών.
Οι κοινοποιήσεις, συμπεριλαμβανομένων εκείνων με μνεία "ουδέν", πραγματοποιούνται με φαξ μήνυμα χρησιμοποιώντας το υπόδειγμα του παραρτήματος ΙΙ.
4. Η Επιτροπή αποφασίζει το συντομότερο δυνατό το κατά πόσο γίνονται αποδεκτές οι αιτήσεις. Εφόσον η ποσότητα για την οποία υποβλήθηκαν αιτήσεις υπερβαίνει τη διαθέσιμη εξαμηνιαία ποσότητα, η Επιτροπή καθορίζει αντίστοιχο συντελεστή μείωσης.
Τα κράτη μέλη εκδίδουν τα πιστοποιητικά εντός πέντε εργασίμων ημερών το αργότερο από τη δημοσίευση της απόφασης στη Επίσημη Εφημερίδα των Ευρωπαϊκών Κοινοτήτων.
5. Οι αιτήσεις έκδοσης πιστοποιητικών και τα πιστοποιητικά φέρουν τα εξής:
α) μία από τις ακόλουθες ενδείξεις, στο τετραγωνίδιο 20:
- Carne de vacuno congelada [Reglamento (CE) n° 954/2002] (subcontingente II)
- Frosset oksekød (forordning (EF) nr. 954/2002) (delkontingent II)
- Gefrorenes Rindfleisch (Verordnung (EG) Nr. 954/2002) (Unterkontingent II)
- Κατεψυγμένο βόειο κρέας [κανονισμός (ΕΚ) αριθ. 954/2002] (υποποσόστωση ΙI)
- Frozen meat of bovine animals (Regulation (EC) No. 954/2002) (subquota II)
- Viande bovine congelée [Règlement (CE) n° 954/2002] (sous-contingent II)
- Carni bovine congelate [Regolamento (CE) n. 954/2002] (sotto-contingente II)
- Bevroren rundvlees (Verordening (EG) nr. 954/2002) (deelcontingent II)
- Carne de bovino congelada [Regulamento (CE) n.o 954/2002] (subcontingente II)
- Jäädytettyä naudanlihaa (Asetus (EY) N:o 954/2002) (osakiintiö II)
- Fryst kött av nötkreatur (förordning (EG) nr 954/2002) (delkvot II)
β) μία από τις ακόλουθες ομάδες κωδικών της συνδυασμένης ονοματολογίας, στο τετραγωνίδιο 16:
- 0202 10 00, 0202 20,
- 0202 30, 0206 29 91.
ΜΕΡΟΣ IV
Κοινές διατάξεις
Άρθρο 13
Για την εφαρμογή των ρυθμίσεων που προβλέπονται στον παρόντα κανονισμό, οι εισαγωγές κατεψυγμένου κρέατος στο τελωνειακό έδαφος της Κοινότητας υπόκεινται στους όρους που καθορίζονται στο άρθρο 17 παράγραφος 2 στοιχείο στ) της οδηγίας 72/462/ΕΟΚ του Συμβουλίου(13).
Άρθρο 14
1. Εφαρμόζονται οι διατάξεις των κανονισμών (ΕΚ) αριθ. 1291/2000 και (ΕΚ) αριθ. 1445/95, με την επιφύλαξη των διατάξεων του παρόντος κανονισμού.
2. Με την επιφύλαξη του άρθρου 9 παράγραφος 1 του κανονισμού (ΕΚ) αριθ. 1291/2000, τα πιστοποιητικά εισαγωγής που εκδίδονται κατ' εφαρμογή του παρόντος κανονισμού δεν είναι μεταβιβάσιμα και δεν παρέχουν δικαίωμα χρήσης της δασμολογικής ποσόστωσης παρά μόνον εάν φέρουν το ίδιο όνομα και την ίδια διεύθυνση με εκείνα που αναγράφονται ως προς τον παραλήπτη στις διασαφήσεις διάθεσης στην εσωτερική χρήση που τα συνοδεύουν.
3. Κατ' εφαρμογή του άρθρου 50 παράγραφος 1 του κανονισμού (ΕΚ) αριθ. 1291/2000, ο πλήρης δασμός του κοινού δασμολογίου, που εφαρμόζεται κατά την ημέρα θέσης σε ελεύθερη κυκλοφορία, εισπράττεται ως προς όλες τις ποσότητες που υπερβαίνουν εκείνες που εμφαίνονται στο πιστοποιητικό εισαγωγής.
4. Η διάρκεια ισχύος των πιστοποιητικών εισαγωγής είναι 180 ημέρες από την ημερομηνία έκδοσής τους όπως ορίζεται στο άρθρο 23 παράγραφος 2 του κανονισμού (ΕΚ) αριθ. 1291/2000. Ωστόσο, κανένα πιστοποιητικό δεν ισχύει μετά τις 30 Ιουνίου 2003.
5. Η εγγύηση σχετικά με το πιστοποιητικό εισαγωγής ανέρχεται σε 120 ευρώ ανά 100 χιλιόγραμμα καθαρού βάρους. Η εγγύηση κατατίθεται από τον αιτούντα μαζί με την αίτηση έκδοσης πιστοποιητικού. Όταν κατ' εφαρμογή του άρθρου 12 παράγραφος 4 δεν γίνονται αποδεκτές για την πλήρη ποσότητα οι αιτήσεις έκδοσης πιστοποιητικού, αποδεσμεύεται αμελλητί κατ' αναλογία η κατατεθείσα εγγύηση.
6. Με την επιφύλαξη των διατάξεων του τμήματος 4 του τίτλου ΙII του κανονισμού (ΕΚ) αριθ. 1291/2000, η εγγύηση αποδεσμεύεται μόνο αφού προσκομιστεί απόδειξη ότι ο κάτοχος που αναγράφεται στο πιστοποιητικό είναι υπεύθυνος, από εμπορικής και επιμελητειακής σκοπιάς, για την αγορά, τη μεταφορά και τη διάθεση για οικιακή χρήση της επίμαχης ποσότητας κρέατος.
Τα ανωτέρω αποδεικτικά στοιχεία συνίστανται τουλάχιστον από τα ακόλουθα:
α) το πρωτότυπο του τιμολογίου συμπληρωμένο επ' ονόματι του κατόχου από τον πωλητή ή τον αντιπρόσωπό του, οι οποίοι είναι εγκατεστημένοι στην τρίτη χώρα εξαγωγής, καθώς και απόδειξη πληρωμής από τον κάτοχο ή άνοιγμα, εκ μέρους του κατόχου, αμετάκλητης πίστωσης υπέρ του πωλητή·
β) τη φορτωτική, ή κατά περίπτωση, το συνοδευτικό έγγραφο οδικής ή αεροπορικής μεταφοράς το οποίο έχει συνταχθεί επ' ονόματι του κατόχου, για την επίμαχη ποσότητα·
γ) αντίγραφο αριθ. 8 του εντύπου IM 4 με το όνομα και τη διεύθυνση του κατόχου που αποτελεί τη μόνη ένδειξη του τετραγωνιδίου 8·
δ) την απόδειξη της πληρωμής των δασμών από τον κάτοχο ή για λογαριασμό του.
7. Με την επιφύλαξη των διατάξεων της παραγράφου 6, κάθε κάτοχος μπορεί, κατά τη διάρκεια του πρώτου και του δεύτερου εξαμήνου του έτους ποσόστωσης και εντός των ορίων μιας μέγιστης ποσότητας 10 τόνων για το αντίστοιχο εξάμηνο, να εκτελωνίσει για οικιακή χρήση βάσει του παρόντος κανονισμού κρέας το οποίο έχει προηγουμένως αποθηκευτεί με βάση το σύστημα τελωνειακής παρακαταθήκης.
Στην περίπτωση αυτή, το τιμολόγιο που αναφέρεται στο πρώτο εδάφιο της παραγράφου 6 και τα μεταφορικά έγγραφα που αναφέρονται στο δεύτερο εδάφιο της παραγράφου 6 μπορούν να αντικατασταθούν από το πρωτότυπο του τιμολογίου που εκδόθηκε επ' ονόματι του κατόχου από τον ιδιοκτήτη του κρέατος το οποίο δεν έχει ακόμη διατεθεί για οικιακή χρήση. Επιπροσθέτως, ο κάτοχος μπορεί να παρουσιάσει απόδειξη πληρωμής του εν λόγω τιμολογίου.
8. Όλα τα αποδεικτικά στοιχεία που απαιτούνται για την αποδέσμευση της εγγύησης του πιστοποιητικού, συμπεριλαμβανομένων εκείνων που απαιτούνται από το άρθρο 35 παράγραφοι 1 και 2 του κανονισμού (ΕΚ) αριθ. 1291/2000, κατατίθενται στις αρμόδιες αρχές εντός των προθεσμιών που καθορίζονται στο άρθρο 35 παράγραφος 4 στοιχεία α) και γ) του εν λόγω κανονισμού.
Άρθρο 15
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 4 Ιουνίου 2002.

Labels: 3
17
15